CELEX: 
Language: bg
Date: 2021-10-29 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за изменение на Регламент за изпълнение (ЕС) 2018/764 относно таксите и възнагражденията, дължими на Агенцията за железопътен транспорт на Европейския съюз, и съответните условия за плащане

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от XXX година
            
            
               за изменение на Регламент за изпълнение (ЕС) 2018/764 относно таксите и възнагражденията, дължими на Агенцията за железопътен транспорт на Европейския съюз, и  съответните условия за плащане
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2016/796 на Европейския парламент и на Съвета от 11 май 2016 г. относно Агенцията за железопътен транспорт на Европейския съюз и за отмяна на Регламент (ЕО) № 881/2004
                  1
               , и по-специално член 80, параграф 1 от него,
            
            
               като има предвид, че:
            
            
               (1)С Регламент за изпълнение (ЕС) 2018/764 на Комисията
                  2
                се определят таксите и възнагражденията, дължими на Агенцията за железопътен транспорт на Европейския съюз („Агенцията“) за извършването на някои дейности и предоставянето на други услуги, посочени в Регламент (ЕС) 2016/796.
            
            
               (2)Макар че повечето разходи, генерирани от дейностите на Агенцията, се покриват от бюджета на ЕС, съгласно член 80, параграф 2, първа алинея от Регламент (ЕС) 2016/796 от Агенцията се изисква да събира такси и възнаграждения за издаването на разрешения за типове возила, единни сертификати за безопасност и одобрения по Европейската система за управление на движение (ERTMS), както и за предоставянето на други услуги. Съгласно член 80, параграф 3 от Регламент (ЕС) 2016/796 размерът на таксите и възнагражденията се определя на такова равнище, че да се гарантира, че приходите от тях са достатъчни за покриване на пълната себестойност на изпълняваните от Агенцията задачи и предоставените от нея услуги.
            
            
               (3)Съгласно член 10 от Регламент за изпълнение (ЕС) 2018/764 по веднъж на всяка финансова година Комисията трябва да прави оценка на режима на таксите и възнагражденията. Това оценяване трябва да се базира на оценката на предишните финансови резултати на Агенцията и на нейната прогнозна оценка за бъдещите разходи и приходи. Въз основа на оценката на финансовите резултати и прогнозите на Агенцията Комисията преразглежда таксите и възнагражденията, ако е необходимо. Комисията трябва да преразгледа регламента с оглед на постепенното въвеждане на фиксирани такси най-късно до 16 юни 2022 г. 
            
            
               (4)През 2018 г., когато беше приет Регламент за изпълнение (ЕС) 2018/764, липсваха надеждни финансови данни, тъй като Агенцията все още не беше започнала да разглежда заявленията. От 2019 г. насам годишните доклади на Агенцията, посочени в член 51, параграф 1, буква а) от Регламент (ЕС) 2016/796 установяват, че при упражняването на ролята си на орган на Съюза, отговарящ за задачите по сертифициране и даване на разрешения съгласно членове 14, 20, 21 и 22 от Регламент (ЕС) 2016/796, Агенцията се сблъсква със значителен и повтарящ се отрицателен дисбаланс в своя бюджет. Този дисбаланс се дължи на недостатъчното равнище на таксите и възнагражденията, събирани съгласно член 80, параграф 2 от Регламент (ЕС) 2016/796 за компенсиране на разходите, свързани с разглеждането на заявленията и предоставянето на услуги. 
            
            
               (5)За да може Агенцията да покрие разходите за разглеждане на заявленията, бюджетът на Съюза трябваше частично да поеме тези разходи. Освен това, за да балансира бюджета си, Агенцията трябваше значително да намали дейностите, различни от тези, финансирани от такси и възнаграждения. Съгласно годишните единни програмни документи на Агенцията прогнозирането за 2021 и 2022 г. предполага сходно финансово положение в бъдеще. Следователно е необходимо преразглеждане на режима на таксите и възнагражденията на Агенцията. 
            
            
               (6)Изглежда необходимо да се увеличи часовата ставка, която понастоящем е по-ниска от почасовите разходи на Агенцията при вземането на решения по заявленията за разрешения, сертификати и одобрения. Следователно ставките, определени в Регламент за изпълнение (ЕС) 2018/764, следва да бъдат преразгледани, за да покриват годишните разходи, направени от Агенцията за разглеждане на заявленията и за предоставяне на достъп до обслужване на едно гише (ОЕГ) на всички заявители, които се обръщат към Агенцията за европейски разрешения за возила, единни сертификати за безопасност и одобрения на проекти по ERTMS.
            
            
               (7)Агенцията събира такси и възнаграждения изключително при часова ставка, изчислена въз основа на времето, отделено за вземане на решения и предоставяне на услуги. Следва да се въведе режим на фиксирани такси, за да се намали допълнително административната тежест и да се подобри предвидимостта на прогнозните разходи за всяко заявление в полза на всички участващи страни. Освен това от 2019 г. Агенцията е натрупала опит и е установила достатъчно солидна методика за изчисляване на средните разходи за разглеждане на отделните заявления. Поради това следва да се прилагат фиксирани такси за разглеждането на заявления във връзка с возило или серия от возила, за които се счита, че отговарят на вече разрешен тип возило съгласно член 25, параграф 1 от Директива (ЕС) 2016/797 на Европейския парламент и на Съвета
                  3
               . 
            
            
               (8)Безплатното ОЕГ генерира значителни разходи за поддръжка и развитие. Ето защо следва да се плащат такси и за използването на обслужване на едно гише, когато адресат на подадените заявления е Агенцията. Заявителите следва да заплащат такси по фиксирани ставки в зависимост от въздействието на заявленията върху системата на ОЕГ от гледна точка на качените и съхраняваните документи, използваните функции и осъществения обмен, както и пропорционално на общите прогнозни разходи за съответното решение. Освен това, когато в Агенцията се подава заявление за съответствие с тип возила, таксата за използване на ОЕГ следва да стане неразделна част от общата такса за издаване на разрешения за возила, за които се дължат фиксирани такси.
            
            
               (9)Таксите и възнагражденията следва да отразяват специфичното положение на микро-, малките и средните предприятия. Поради това следва да се прилага специално намаление.
            
            
               (10)Всички критерии и методиката за определяне на размера на таксите и възнагражденията се основават на принципа, че приходите от тях следва да покриват пълните разходи на предоставените услуги, като се избягва формиране на дефицит или значително натрупване на излишък, съгласно член 80, параграф 3, първа алинея от Регламент (ЕС) 2016/796. 
            
            
               (11)Опитът при прилагането на Регламент за изпълнение (ЕС) 2018/764 показа, че условията за плащане на такси и възнаграждения следва да бъдат осъвременени и коригирани, за да се смекчи рискът от неплащане от страна на заявителите, чиито финансови възможности са изложени на риск, и заявителите със седалище в трети държави, срещу които Агенцията не разполага с подходящи правни гаранции за принудително изпълнение. Уместно е Агенцията да фактурира дължимите суми на ранен етап от процеса на подаване на заявление, за да се намали рискът от забавяне на плащане или неплащане. Тя предоставя възможности за онлайн плащане.
            
         
         
            
               (12)Тъй като таксите и възнагражденията до голяма степен отразяват разходите на Агенцията за персонал и свързаните с тях преки разходи по дейностите, посочени в член 80, параграф 2 от Регламент (ЕС) 2016/796, съответните суми следва да се индексират от Агенцията по веднъж на всяка финансова година, за да се вземат предвид процентът на инфлация и годишното актуализиране на възнагражденията на персонала на Агенцията, въз основа на надеждни данни.
            
            
               (13)Агенцията следва да възприеме изцяло принципа на разходната ефективност и следователно постоянно да се стреми да подобрява процесите, прилагани за изпълнение на задачите, възложени ѝ по силата на Регламент (ЕС) 2016/796, и по-специално да съпоставя обхвата на задачите и наличните ресурси. Така тя следва да създаде истинско единно европейско железопътно пространство и да вземе предвид целите на политиката на ЕС в областта на железопътния транспорт за по-устойчива и интелигентна мобилност, както и за иновативен, безопасен, стабилен и напълно оперативно съвместим железопътен сектор.  
            
            
               (14)Поради това Регламент за изпълнение (ЕС) 2018/764 следва да бъде съответно изменен.
            
            
               (15)Мерките, предвидени в настоящия регламент, са в съответствие със становището на комитета, създаден по силата на член 51 от Директива (ЕС) 2016/797,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Регламент за изпълнение (ЕС) 2018/764 се изменя както следва:
            
            
               (1)В член 1 параграф 1 се заменя със следното:
            
            
               „1. 
                     С настоящия регламент се установяват таксите и възнагражденията, дължими на Агенцията за железопътен транспорт на Европейския съюз („Агенцията“) за разглеждане на заявленията по членове 14, 20, 21 и 22 от Регламент (ЕС) 2016/796, включително за използването от заявителя на системата за обслужване на едно гише (ОЕГ) за подаването на заявления до Агенцията, предвидена в член 12 от посочения регламент, както и за предоставянето на други услуги в съответствие с целите, за които е създадена Агенцията. В него са посочени също методът, който трябва да се използва за изчисляването на тези такси и възнаграждения, както и условията за плащане.“;
            
            
               (2)Член 2 се заменя със следното: 
            
            
               „Член 2
            
            
               Видове такси и възнаграждения
            
            
               1.
                     Агенцията събира такси: 
            
            
               а)за подаването на заявления до Агенцията чрез системата ОЕГ, ако те не са включени във фиксираните такси за разглеждане на заявленията; 
            
            
               б)за разглеждането на заявления, подадени до Агенцията, включително за издаването на прогнозните оценки, посочени в член 4, както и в случай че дадено заявление бъде впоследствие оттеглено от заявителя; 
            
            
               в)при подновяване, ограничаване, изменение или преразглеждане на решение, издадено от нея в съответствие с Директива (ЕС) 2016/798 или Директива (ЕС) 2016/797.
            
            
               Агенцията може да събира такси, когато отменя разрешение за пускане на пазара поради установено впоследствие несъответствие със съществените изисквания на возило в употреба или на тип возило в съответствие с член 26 от Директива (ЕС) 2016/797, или защото притежателят на единен сертификат за безопасност вече не отговаря на условията за сертифициране съгласно член 17, параграфи 5 и 6 от Директива (ЕС) 2016/798.
            
            
               2.
                     Заявленията, посочени в параграф 1, първа алинея, букви а) и б), обхващат:
            
            
               а)разрешения за пускане на пазара на возила и типове возила съгласно членове 20 и 21 от Регламент (ЕС) 2016/796, различни от посочените в буква б) от настоящия параграф;
            
            
               б)разрешения за пускане на пазара на возило или на серия возила, които са в съответствие с разрешен тип возило съгласно член 25, параграф 1 от Директива (ЕС) 2016/797;
            
         
         
            
               в)единни сертификати за безопасност съгласно член 14 от Регламент (ЕС) 2016/796;
            
            
               г)решения за одобрение на съответствието с изискванията за оперативна съвместимост съгласно съответната ТСОС на технически решения на разположено по железопътната линия оборудване в рамките на Европейската система за управление на железопътното движение (ERTMS), съгласно член 22 от Регламент (ЕС) 2016/796;
            
            
               д)заявления за предварителна процедура в съответствие с член 22 от Регламент за изпълнение (ЕС) 2018/545 на Комисията, член 2, параграф 3 и член 4, параграф 5 от Регламент за изпълнение (ЕС) 2018/763 на Комисията; 
            
            
               е)жалби по член 58 от Регламент (ЕС) 2016/796 в съответствие с член 7 от настоящия регламент.
            
            
               3.
                     Агенцията събира възнаграждения за предоставянето на различни от посочените в параграф 1 услуги, поискани от заявител или от всяко друго лице или организация.
            
            
               4.
                     Агенцията публикува списък на тези услуги на своя уебсайт.“;
            
            
            
               (3)Член 3 се заменя със следното:
            
            
               „Член 3
            
            
               Изчисляване на таксите, възнагражденията и фиксираните такси, събирани от Агенцията
            
            
               1.Таксите за използване на системата ОЕГ за подаване пред Агенцията на заявленията, посочени в член 2, параграф 2, букви а), в), г) и д), са с фиксиран размер, посочен в таблица А от точка 2 от приложението. Тези фиксирани такси са дължими към момента на подаване на заявлението.
            
            
               2.Размерът на таксите за разглеждане на заявленията, посочени в член 2, параграф 2, букви а), в), г) и д), включително за извършване на дейностите, посочени в член 2, параграф 1, първа алинея, буква в) и втора алинея, е сборът от следните такси:
            
            
               а)броя на часовете, изразходвани от служители на Агенцията и външни експерти за разглеждане на заявлението, умножен по часовата ставка на Агенцията, определена в точка 1 от приложението; 
            
            
               б)размерът на таксите, събирани от Агенцията, се допълва със съответната сума, начислявана от националните органи по безопасността (НОБ), която произтича от разходите за разглеждане на националната част на заявлението. 
            
            
               3.Таксите за подаване и разглеждане на съответните заявления и за издаване на разрешения, посочени в член 2, параграф 2, буква б), са с фиксиран размер, определен в таблица Б на точка 3 от приложението и включващ таксата за използване на услугата ОЕГ, посочена в параграф 1. Тези фиксирани такси са дължими към момента на подаване на заявлението.
            
            
               4.Размерът на таксите за услугите, посочени в член 2, параграф 3, е произведението от броя на часовете, изразходвани от служители на Агенцията и външни експерти, умножен по часовата ставка на Агенцията, определена в точка 1 от приложението.
            
            
               5.По искане на заявителя, за микро-, малко или средно предприятие се прилага намаление от 20 % от размера на таксата, събирана от Агенцията по дадено заявление. Такова искане се отправя при подаване на заявлението, ако се прилагат фиксирани такси, и най-късно преди Агенцията да издаде фактура във всички други случаи.
            
            
               За целите на настоящия регламент микро-, малко или средно предприятие означава самостоятелно железопътно предприятие, управител на инфраструктура или производител, установен/о или със седалище в държава – членка на Европейското икономическо пространство, което отговаря на условията, определени в Препоръка 2003/361/ЕО на Комисията
                  4
               . 
            
            
               Чрез системата ОЕГ заявителят представя доказателства, че отговаря на условията за микро-, малко или средно предприятие. Агенцията оценява предоставените доказателства и решава да отхвърли искането за статут на микро-, малко или средно предприятие, ако е налице съмнение или липса на обосновка.“; 
            
            
         
         
            
               (4)Член 5 се изменя, както следва:
            
            
               а)параграф 1 се заменя със следното:
            
            
               „1. Агенцията издава фактура за дължимите такси и възнаграждения в рамките на 30 календарни дни от:
            
            
               а)датата на решението си, освен при решения, обхванати от режима на фиксирани такси или такива, които са предмет на член 6, параграф 3; 
            
            
               б)датата на решението на Апелативния съвет; 
            
            
               в)датата, когато е приключило предоставянето на услугата; 
            
            
               г)датата на оттегляне на дадено заявление; 
            
            
               д)датата на всяко друго събитие, водещо до спиране на разглеждането на дадено заявление;
            
            
               По отношение на фиксираните такси, чийто падеж е в момента на подаване на заявлението, както е посочено в член 3, параграфи 1 и 3, преди да разгледа заявлението, Агенцията може да договори друга дата за плащане с отделните заявители, а също и да постигне специални договорености за фактуриране. “;
            
            
               б)параграф 2 се заменя със следното:
            
            
               „2. Фактурата съдържа следните елементи, когато е приложимо:
            
            
               а)диференциране на таксите или възнагражденията;
            
            
               б)сумите по режима на фиксирани такси;
            
            
               в)ако не се прилагат фиксирани такси — броя часове, прекарани от Агенцията в изпълнение на задълженията ѝ, и приложимата часова ставка; 
            
            
               г)когато е приложимо — разходите, начислени от съответния национален орган по безопасността. Тези данни трябва да бъдат посочени във връзка с конкретните задачи и изразходваното време или под формата на фиксирани суми, прилагани от НОБ за разглеждането на националната част от заявлението.“;
            
            
               в)вмъква се следният параграф 4a: 
            
            
               „4а. Когато член 6, параграф 3 се прилага по отношение на заявителите, Агенцията има право да издава уведомления за плащане, с които се изисква частично плащане за вече разгледаните части от заявлението. Ако изисканото плащане не бъде извършено в определен от Агенцията срок, не по-кратък от 10 календарни дни, Агенцията може да спре разглеждането на заявлението и да информира заявителя за това. Агенцията възобновява разглеждането на заявлението, ако изисканото плащане бъде извършено в срок от 20 календарни дни след уведомлението за спирането. Ако плащането не бъде извършено в срок от 20 календарни дни след уведомлението за спирането, Агенцията има право да отхвърли заявлението.“;
            
            
               г)параграф 9 се заменя със следното:
            
            
               „9. Когато заявителят е микро-, малко или средно предприятие, Агенцията взема под внимание искания за разумно удължаване на срока за плащане, както и за изплащане на вноски.“;
            
            
               (5)Член 6 се изменя, както следва:
            
         
         
            
               а)параграф 1 се заменя със следното: 
            
            
               „1. 
                     Ако дължимите суми не бъдат платени, Агенцията може да начислява лихва за всеки допълнителен просрочен календарен ден и да прилага правилата за събиране на вземания, предвидени в част първа, дял IV, глава 6, раздел 5 от Регламент (ЕС, Евратом) 2018/1046 на Европейския парламент и на Съвета така, както са в сила за европейските агенции, по-специално член 101 от него, и във финансовите правила на Агенцията, приети в съответствие с член 66 от Регламент (ЕС) 2016/796.“;
            
            
               б)параграф 3 се заменя със следното:
            
            
               „3. Ако Агенцията разполага с доказателства, че финансовите възможности на заявителя са изложени на риск, или ако заявителят не е установен или няма седалище в държава членка на Европейското икономическо пространство, тя може да изиска от заявителя да представи банкова гаранция или обезпечен депозит в срок от 15 дни след получаване на заявлението. Ако заявителят не направи това, Агенцията може да отхвърли неговото заявление.“; 
            
            
               в)параграф 4 се заменя със следното:
            
            
               „4. Без да се засяга параграф 1, Агенцията може да отхвърли ново заявление или да спре разглеждането на текущо заявление, ако заявителят или неговият правоприемник не е изпълнил задълженията си за плащане, произтичащи от предишни услуги или задачи по издаване на разрешение, сертификат или одобрение от Агенцията, освен ако заявителят не плати всички дължими суми. Ако текущо заявление трябва да бъде спряно, се прилага съответно процедурата, посочена в член 5, параграф 4а.“;
            
            
               (6)Член 8 се изменя, както следва: 
            
            
               а)параграф 1 се заменя със следното:
            
            
               „1. Агенцията публикува на своя уебсайт часовата ставка и фиксираните ставки, посочени в член 3.“;
            
            
               б)параграф 2 се заменя със следното:
            
            
               НОБ публикува на своя уебсайт ставките, необходими за изчисляването на разходите, събирани от Агенцията съгласно член 3, параграф 2, буква б). Когато НОБ прилага фиксирана сума, той посочва за кой случай на разрешаване и сертифициране се прилага тази фиксирана сума. НОБ предоставя на Агенцията връзка към своя уебсайт, където е поместена информация за таксите и възнагражденията.“;
            
            
               (7)Член 10 се изменя, както следва:
            
            
               а)вмъква се следният параграф 1a:
            
            
               „1а. Посочените в приложението суми се индексират от Агенцията за първи път през 2023 г. и след това по веднъж на всяка следваща финансова година, считано от 1 януари, въз основа на: 
            
            
               а)годишното актуализиране на възнагражденията и пенсиите на длъжностните лица и другите служители на Европейския съюз и корекционните коефициенти, прилагани към тях, както са публикувани в Официален вестник на Европейския съюз съгласно изчислителен метод, който се договаря от управителния съвет на Агенцията, и въз основа на съответните годишни финансови данни, използвани в единния програмен документ на Агенцията и нейните консолидирани годишни отчети за дейността; и/или
            
            
               б)процента на инфлация в Съюза в съответствие с метода, определен в точка 4 от приложението.“;
            
            
               б)параграф 3 се заменя със следното:
            
            
               „3. Във връзка с информацията, предоставяна от Агенцията в нейните годишни доклади, настоящият регламент ще бъде преразгледан най-късно до 16 юни 2024 г. с оглед на постепенно въвеждане на допълнителни фиксирани такси.“.
            
            
               Член 2
            
            
               Текстът в приложението към настоящия регламент се добавя като приложение към Регламент за изпълнение (ЕС) 2018/764.
            
         
         
            
               Член 3
            
            
               По отношение на заявленията, внесени преди влизането в сила на настоящия регламент, не се прилага член 1, точка 3. 
            
            
               Член 4
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                     За Комисията
               
               
                     Председател
               
               
                     Ursula VON DER LEYEN
               
            
         
         
            
                  
                     (1)
                  
                        ОВ L 138, 26.5.2016 г., стр. 1. 
               
               
                  
                     (2)
                  
                        Регламент за изпълнение (ЕС) 2018/764 на Комисията от 2 май 2018 г. относно таксите и възнагражденията, дължими на Агенцията за железопътен транспорт на Европейския съюз, и съответните условия за плащане (ОВ L 129, 25.5.2018 г., стр. 68).
               
               
                  
                     (3)
                  
                        Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (ОВ L 138, 26.5.2016 г., стр. 44).
               
               
                  
                     (4)
                  
                        Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36).
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               1.Агенцията прилага часова ставка от 239 EUR.
            
            
               2.Фиксираните такси, които се плащат на Агенцията за използването на обслужване на едно гише (ОЕГ), са следните: 
            
            
               Таблица A
            
            
            
                     
                  
                  
                     
                        Група разходи ОЕГ 
                     
                  
                  
                     
                        Сума (EUR)
                     
                  
               
                     
                        Подаване на заявление до Агенцията за:
                     
                  
               
                     
                        1.
                     
                  
                  
                     
                        Единен сертификат за безопасност
                     
                  
                  
                     
                        400
                     
                  
               
                     
                        2.
                     
                  
                  
                     
                        Разрешение за типове возила
                     
                  
                  
                     
                        400
                     
                  
               
                     
                        3.
                     
                  
                  
                     
                        Разрешение за возило, различно от разрешение в съответствие с тип 
                     
                  
                  
                     
                        400
                     
                  
               
                     
                        4.
                     
                  
                  
                     
                        Одобрение на ERTMS по железопътната линия
                     
                  
                  
                     
                        400
                     
                  
               
                     
                        5.
                     
                  
                  
                     
                        Предварителна процедура
                     
                  
                  
                     
                        400
                     
                  
               
            
               3.Фиксираните такси за подаване и разглеждане на заявления за пускане на пазара на возило или на серия возила, които са в съответствие с разрешен тип возило, са както следва: 
            
            
            
               Таблица Б
            
            
                     
                  
                  
                     
                        Група разходи
                     
                  
                  
                     
                        Сума (EUR)
                     
                  
               
                     
                        Подаване и разглеждане от Агенцията на заявление за издаване на разрешение за возила в съответствие с тип:
                     
                  
               
                     
                        1.
                     
                  
                  
                     
                        товарни вагони и всички возила, посочени в точка 2 от приложението към Регламент (ЕС) № 321/2013 на Комисията
                           1
                        
                     
                  
                  
                     
                        775
                     
                  
               
                     
                        2.
                     
                  
                  
                     
                        а) тягови единици с топлинно или електрическо задвижване;
                              
                     
                     
                        б) пътнически вагони;
                     
                     
                        в) оборудване за изграждане и поддръжка на подвижна железопътна инфраструктура
                     
                     
                  
                  
                     
                        970
                     
                  
               
                     
                        3.
                     
                  
                  
                     
                        самоходни влакове с топлинно или електрическо задвижване
                     
                  
                  
                     
                        1115
                              
                     
                  
               
            
               4.Годишният процент на инфлация, посочен в член 10, параграф 1а, се определя, както следва: 
            
            
                     
                        Използван годишен процент на инфлация:
                     
                  
                  
                     
                        Евростат ХИПЦ (всички точки) – Европейски съюз — всички държави (2015 = 100) Промяна в процента/средноаритметично от 12 месеца
                     
                  
               
                     
                        Стойност на използвания процент:
                     
                  
                  
                     
                        Стойност на процента 3 месеца преди прилагане на индексирането
                     
                  
               
         
         
            
                  
                     (1)
                  
                        Регламент (ЕС) № 321/2013 на Комисията от 13 март 2013 г. относно техническата спецификация за оперативна съвместимост по отношение на подсистемата „Подвижен състав — товарни вагони“ на железопътната система на Европейския съюз и за отмяна на Решение 2006/861/ЕО (ОВ L 104, 12.4.2013 г., стр. 1).